
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun asupra proiectului de Lege pentru modificarea articolului 1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război, trimis Comisiei pentru muncă şi protecţie socială şi Comisiei pentru apărare, ordine publică şi siguranţă naţională pentru examinare pe fond, cu adresa nr.PLx 452/2019 din 8 octombrie 2019.



PREŞEDINTE, 					PREŞEDINTE,
ADRIAN SOLOMON				ION MOCIOALCĂ

RAPORT  COMUN
asupra proiectului de Lege pentru modificarea articolului 1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război


În temeiul art. 94 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru apărare, ordine publică şi siguranţă naţională au fost sesizate, prin adresa 
nr.PLx 452/2019 din 8 octombrie 2019, cu dezbaterea pe fond, a proiectului de Lege pentru modificarea articolului 1 din Legea nr.49/1991 privind acordarea de indemnizaţii şi sporuri invalizilor, veteranilor şi văduvelor de război.

Proiectul de lege are ca obiect de reglementare completarea art.1 din Legea nr.49/1991, cu un nou alineat, în sensul majorării anuale cu 100% din rata anuală a inflaţiei realizată pe anul precedent, a indemnizaţiilor şi sporurilor acordate invalizilor, veteranilor şi văduvelor de război, în vederea ridicării nivelului lor de trai.

La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr.399/16.05.2019)
· avizul favorabil al Consiliului Economic şi Social (nr.2207/07.05.2019)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/606/16.10.2019)
· punctul de vedere, negativ, al Guvernului (nr.1020/01.07.2019).
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, republicat, Comisiile au dezbătut proiectul de lege în şedinţe separate. 
La şedinţa Comisiei pentru apărare, ordine publică şi siguranţă naţională din data de 15 octombrie 2019, din totalul de 24 de membri au participat la lucrări deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea proiectului de lege 
La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, domnul Mihai Dan Chirică, secretar de stat, şeful departamentului pentru relaţia cu Parlamentul şi calitatea vieţii personalului din cadrul Ministerului Apărării Naţionale.

La şedinţa Comisiei pentru muncă şi protecţie socială din data de 28 ianuarie 2020 şi-au înregistrat prezenţa 23 de deputaţi din totalul de 24 de membri. 
În urma dezbaterilor şi a opiniilor exprimate, membrii comisiei au hotărât, cu majoritate de voturi (4 abţineri), respingerea proiectului de lege.
 
La dezbateri au participat, în conformitate cu prevederile art.55 şi 56 din Regulamentul Camerei Deputaţilor, republicat:
· d-na Ioana Constantin - Secretar de Stat, Ministerul Muncii și Protecției Sociale
· d-na Georgeta Jugănaru - director, Ministerul Muncii și Protecției Sociale
· d-na Doina Lică - şef serviciu, Ministerul Finațelor Publice.

Proiectul de lege a fost adoptat de Senat în şedinţa din 2 octombrie 2019, în condiţiile art.75 alineatul (2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat.



În urma finalizării dezbaterilor, cele două Comisii propun Plenului Camerei Deputaţilor respingerea proiectului de lege întrucât indemnizaţiile şi sporurile acordate invalizilor, veteranilor şi văduvelor de război au fost majorate potrivit dispoziţiilor Ordonanţei de urgenţă a Guvernului nr. 103/2018, începând cu data de 1 ianuarie 2019.


PREŞEDINTE,					PREŞEDINTE,
Adrian Solomon					Ion Mocioalcă





SECRETAR,						SECRETAR,		
Violeta Răduţ					Marius Mitică Mărgărit
		
												





Întocmit,
Consilier parlamentar Sorina Szabo

